b'\n_START_ARTICLE_\nSenusret II.\n_START_SECTION_\nSovladar\n_START_PARAGRAPH_\nSovladanja egip\xc4\x8danskih vladarjev so pomemben podatek za razumevanje zgodovine Srednjega kraljestva in Dvanajste dinastije. Francoski egiptolog Claude Obsomer mo\xc5\xbenost sovladanja v Dvanajsti dinastiji v celoti zavra\xc4\x8da. Robert D. Delia in nem\xc5\xa1ki egiptolog _NEWLINE_Karl Jansen-Winkeln sta zato preu\xc4\x8dila Obsomerjevo delo in ugotovila, da so sovladanja obstajala. Skalni napis v Konossu je nedvomen dokaz o sovladanju Senusreta II. in Amenemheta II. in kasnej\xc5\xa1ih sovladanj v Dvanajsti dinastiji. Kasnej\xc5\xa1a so razvidna predvsem iz dvojnih datiranj dokumentov.  Sovladanje Senusreta II. in Amenemheta II. je trajalo najmanj tri leta.\n_START_SECTION_\nDol\xc5\xbeina vladanja\n_START_PARAGRAPH_\nDol\xc5\xbeini vladanj Senusreta II. in Senusreta III. sta  klju\xc4\x8dni za dolo\xc4\x8ditev kronologije Dvanajste dinastije.  Torinski seznam kraljev Senusretu II. pripisuje 19 let vladanja,  Senusretu III. pa 30 let vladanja. To je veljalo do leta 1972, ko je ameri\xc5\xa1ki egiptolog William Kelly Simpson  ugotovil,  da je najkasnej\xc5\xa1e dokazano leto vladanja Senusreta II. sedmo, Senusreta III. pa 19. leto. Kim Ryholt, profesor egiptologije na Univerzi Kopenhagen, dopu\xc5\xa1\xc4\x8da mo\xc5\xbenost, da sta na seznamu imeni napa\xc4\x8dno urejeni._NEWLINE_Ve\xc4\x8d egiptologov je leta 1997 objavilo podatek, da so na steli Kairo JE 59485 odkrili osmo in hkrati najvi\xc5\xa1je dokumentirano vladarsko leto Senusreta II._NEWLINE_Natan\xc4\x8dna dol\xc5\xbeina vladanja Senusreta II. ostaja neznana. \xc5\xa0tevilni sodobni egiptologi mu pripisujejo devet ali deset let vladanja.\n_START_SECTION_\nDoma\xc4\x8de dejavnosti\n_START_PARAGRAPH_\nFaijumska oaza v Srednjem Egiptu je naseljena \xc5\xbee ve\xc4\x8d kot 8000 let. V Srednjem kraljestvu je postala pomembno gospodarsko sredi\xc5\xa1\xc4\x8de, ker so jo  faraoni v tem obdobju z ve\xc4\x8d razvojnimi projekti spremenili v kmetijsko, versko in turisti\xc4\x8dnemu podobno sredi\xc5\xa1\xc4\x8de. Oaza le\xc5\xbei 80 km ju\xc5\xbeno od Memfisa in ima razen obdelovalne  zemlje  tudi jezero Moeris, vir vode za namakanje polj._NEWLINE_Senusret II. je za\xc4\x8del projekt izkori\xc5\xa1\xc4\x8danja mo\xc4\x8dvirnatih delov oaze za lov in ribolov. Za\xc4\x8deta dela so nadaljevali njegovi nasledniki. Zaklju\xc4\x8dil jih je njegov vnuk Amenemhet III.   Senusret II. je dal zgraditi jez in mre\xc5\xbeo namakalnih kanalov, ki so se napajali iz jezera  Moeris.   _NEWLINE_V tistem \xc4\x8dasu je izstopalo \xc4\x8da\xc5\xa1\xc4\x8denje krokodiljega boga Sobeka.\n_START_SECTION_\nDejavnosti izven Egipta\n_START_PARAGRAPH_\nVladavina Senusreta II. je bila obdobje miru in blaginje brez dokumentiranih vojnih pohodov in cveto\xc4\x8dim trgovanjem z Bli\xc5\xbenjim vzhodom.\n_START_SECTION_\nNasledstvo\n_START_PARAGRAPH_\nSenusreta II. je nasledil sin Senusret III. Z njuno sovladanje ni nobenega trdnega dokaza. Edini mogo\xc4\x8d dokaz je skarabej z imeni obeh vladarjev. \xc4\x8ce je njuno sovladanje le bilo, je bilo zelo kratko, dolgo morda nekaj mesecev.\n_START_SECTION_\nGrobni zaklad\n_START_PARAGRAPH_\nLeta 1899 je angle\xc5\xa1ki egiptolog Flinders Petrie odkril \xc4\x8dudovit zlat ureus z vstavki, ki je bil del plena iz izropane grobnice Senusreta II. Ureus je zdaj razstavljen v Kairskem muzeju. Egiptologi so na drugem mestu odkrili tudi grobnico Senusretove h\xc4\x8derke, princese Sitatoriunet. V njej so na\xc5\xa1li nekaj nakita, vklju\xc4\x8dno s parom naprsnih plo\xc5\xa1\xc4\x8d in krono ali diademom. Nakit je razstavljen v Metropolitan Museum v  New Yorku ali v Kairskem muzeju _NEWLINE_Leta 2009 so egip\xc4\x8danski arheologi objavili rezultate izkopavanj, ki jih je vodil egiptolog Abdul Rahman Al-Ayedi. Znanstveniki so v bli\xc5\xbeini piramide v El-Lahunu odkrili skrivali\xc5\xa1\xc4\x8de mumij iz faraonskega obdobja v  \xc5\xbeivahno pobarvanih lesenih krstah. Mumije so bile prve, ki so jih odkrili v okolici piramide.'